DTC ผุดแคมเปญ “ฟู้ดฟอร์ฮีโร่” สั่งครบ 10 ร่วมบริจาค 1 กล่อง พร้อมบริการเขียนข้อความฟรี
DTC ผุดแคมเปญ "ฟู้ดฟอร์ฮีโร่" สั่งครบ 10 ร่วมบริจาค 1 กล่อง พร้อมบริการเขียนข้อความฟรี
17 เม.ย. 2563

บริษัท ดุสิตธานี จำกัด (มหาชน) หรือ DTC เปิดเผยว่า หลังจากให้การสนับสนุนอาหารกล่องให้กับบุคลากรทางแพทย์หรือเจ้าหน้าที่ของหน่วยงานราชการที่เกี่ยวข้อง ทั้งในกรุงเทพฯ และต่างจังหวัดมาอย่างต่อเนื่อง กลุ่มดุสิตธานี ตัดสินใจทำแคมเปญพิเศษ “ฟู้ด ฟอร์ ฮีโร่” (Food for Heroes) เพื่อให้บริการสำหรับลูกค้าที่มีความประสงค์ในการสนับสนุนและให้กำลังใจกับเหล่าฮีโร่ที่ช่วยร่วมต่อสู้โควิด 19 เพื่อคนไทย แต่ไม่สะดวกที่จะจัดเตรียมด้วยตัวเอง
โดยเมื่อสั่งอาหารครบ 10 กล่อง กลุ่มดุสิตธานีจะร่วมบริจาคเพิ่ม 1 กล่อง และเมื่อสั่งครบ 50 กล่องขึ้นไป จะบริการจัดส่งฟรีแก่โรงพยาบาล, สถานที่ราชการ หรือวัด ภายในระยะทาง 10 กิโลเมตร จากบ้านดุสิตธานี หรือโรงแรมดุสิต สวีท ราชดำริ กรุงเทพฯ
นอกจากนี้ แคมเปญ “ฟู้ด ฟอร์ ฮีโร่” ยังมีบริการพิเศษด้วยการจัดทำข้อความฟรี เพื่อให้กำลังใจบนกล่องอาหารตามที่ลูกค้าต้องการ รวมทั้งบริการเสริมพิเศษ ซึ่งคิดค่าใช้จ่ายเพิ่มเติมสำหรับลูกค้าที่ต้องการมีของตกแต่งพิเศษเพิ่ม เช่น ดอกไม้ ลูกโป่ง หรือเครื่องดื่ม ฯลฯ  ทั้งนี้ อาหารกล่องในโครงการนี้จะนำเสนอในราคาพิเศษระหว่าง 100-120 บาท โดยสามารถสั่งอาหารได้จากทุกเมนู โดยบ้านดุสิตธานี และโรงแรมดุสิต สวีท ราชดำริ กรุงเทพฯ ที่พร้อมนำเสนอเมนูทั้งอาหารไทยและอาหารนานาชาติที่อร่อยและมีคุณค่า เช่น ข้าวราดแกงแพนง, สปาเก็ตตี้คาโบนาร่า, เค้กส้ม และเค้กอัลมอนด์
“กลุ่มดุสิตธานีหวังเป็นอย่างยิ่งว่า บริการใหม่ที่ดุสิตธานีนำเสนอในครั้งนี้ จะเป็นส่วนหนึ่งในการร่วมแบ่งปันน้ำใจ ความเอื้ออาทร ซึ่งเป็นจุดเด่นของสังคมไทย สอดคล้องกับเจตนารมณ์ของกลุ่มดุสิตธานี” รายงานข่าวระบุ